Document ID: 32008R0058

KOMISIJAS REGULA (EK) Nr. 58/2008
(2008. gada 24. janvāris),
ar ko groza Regulu (EK) Nr. 712/2007 par pastāvīgu konkursu izsludināšanu dalībvalstu intervences aģentūru pārziņā esošās labības tālākai pārdošanai Kopienas tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1) un jo īpaši tās 6. pantu,
tā kā:
(1)
Ar Komisijas Regulu (EK) Nr. 712/2007 (2) tika atvērti pastāvīgi konkursi dalībvalstu intervences aģentūru rīcībā esošās labības tālākpārdošanai Kopienas tirgū. Minētās regulas 2. pantā noteikts, ka, iesniedzot piedāvājumu, uzņēmēji iemaksā nodrošinājumu EUR 10 par tonnu, atkāpjoties no 13. panta 4. punkta otrās daļas Komisijas 1993. gada 28. jūlija Regulā (EEK) Nr. 2131/93, ar ko paredz kārtību un nosacījumus, ar kādiem tiek pārdota intervences aģentūru pārziņā esošā labība (3).
(2)
Kopienas tirgū pēc 2007./2008. tirdzniecības gada tika konstatēts vispārējs straujš labības cenu kāpums. Tomēr šis kāpums nav stabils, ir vērojamas būtiskas cenu svārstības, un rezultātā pastāv ievērojamas neatbilstības starp zemākajām cenām Kopienas tirgū un cenām, par kādām produktus pārdod no intervences krājumiem. Ņemot vērā minētās neatbilstības, ir konstatēts, ka uzņēmēji piešķirtos daudzumus neizmanto. Tādējādi noteiktais nodrošinājums (EUR 10 par tonnu) nav uzskatāms par pietiekamu, lai garantētu piešķirto daudzumu izmantošanu. Lai novērstu šādu iznākumu un nodrošinātu ar Regulu (EK) Nr. 712/2007 izsludinātā konkursa efektīvu darbību, minētā nodrošinājuma summa jāpalielina.
(3)
Tāpēc Regula (EK) Nr. 712/2007 ir attiecīgi jāgroza.
(4)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 712/2007 2. pantu aizstāj ar šo:
“2. pants
Šīs regulas 1. pantā minēto pārdošanu veic atbilstoši Regulas (EEK) Nr. 2131/93 nosacījumiem. Tomēr, atkāpjoties no minētās regulas 13. panta 4. punkta otrās daļas, nodrošinājuma summa ir EUR 25 par tonnu.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 24. janvārī

Labels: 3
17
18